b'\n_START_ARTICLE_\nVelika ilirska vstaja\n_START_PARAGRAPH_\nVelika ilirska vstaja, Panonska vstaja ali Batonova vstaja (latinsko Bellum Batonianum) je bil velik voja\xc5\xa1ki spopad med zvezo domorodnih plemen Ilirika in Rimljani, ki je trajal od leta 6 do 9.\n_START_SECTION_\nVojna\n_START_PARAGRAPH_\nLeta 6 se je zbralo ve\xc4\x8d voja\xc5\xa1kih oddelkov Dezitijatov, ki so naseljevali ozemlje sedanje osrednje Bosne in Hercegovine, da bi se pod vodstvom Batona I. pridru\xc5\xbeili Avgustovemu pastorku in visokemu voja\xc5\xa1kemu poveljniku Tiberiju v vojni proti Germanom. Dezitijati so se namesto tega uprli in porazili rimsko vojsko, ki je posku\xc5\xa1ala zatreti njihov upor. Upornikom so se kmalu pridru\xc5\xbeili Brevki pod poveljstvom Batona Brev\xc5\xa1kega (Baton II.) in druga plemena z ozemlja med Savo in Dravo v sedanji Hrva\xc5\xa1ki. Rimljani so nadnje poslali svojo vojsko iz Mezije pod poveljstvom konzula in mezijski guvernerja Avla Kekina Severija. V bitki pri Sirmiumu so Rimljani premagali Ilire, vendar s tako velikimi izgubami, da niso mogli nadaljevati pohoda. Upornikom so se kljub porazu pridru\xc5\xbeile \xc5\xa1tevilne druge skupnosti. _NEWLINE_Zaradi upora je bila ogro\xc5\xbeena strate\xc5\xa1ka rimska provinca Ilirik, v katero je bila malo pred tem vklju\xc4\x8dena Panonija, ki je branila vzhodni bok Rimske republike. Avgust je zato ukazal Tiberiju, naj prekine voja\xc5\xa1ke operacije v Germaniji in premakne glavnino svoje vojske v Ilirik. Tiberij je v Ilirik kot predhodnico poslal guvernerja Dalmacije in Panonije Marka Valerija Mesala Mesalina. V Rimu je izbruhnila panika, zato je Avgust zbral dodatno vojsko pod poveljstvom Tiberijevega ne\xc4\x8daka Germanika. V vojsko so zaradi pomanjkanja vojakov vklju\xc4\x8dili tudi ve\xc4\x8d tiso\xc4\x8d su\xc5\xbenjev, kar se je zgodilo prvi\xc4\x8d po bitki pri Kanah dve stoletji pred tem. Pozimi leta 6/7 se je proi Ilirom odpravilo deset legij z ustreznimi pomo\xc5\xbenimi enotami: 70 kohort, 10 al in ve\xc4\x8d kot 10.000 veteranov. Vojski je pri\xc5\xa1li na pomo\xc4\x8d tudi veliko \xc5\xa1tevilo tra\xc4\x8danskih \xc4\x8det, ki jih je poslal njihov kralj in rimski zaveznik Remetalk I., tako da je v celoti \xc5\xa1tela kak\xc5\xa1nih 100.000 mo\xc5\xbe. _NEWLINE_Vojska se je ve\xc4\x8dkrat spopadla z nasprotnikom in v Bosni do\xc5\xbeivela nepredvidljivo gverilsko vojno. Do ostrih spopadov je pri\xc5\xa1lo tudi v okolici Mons Almus v ju\xc5\xbeni Panoniji. Rimski zgodovinar Svetonij pi\xc5\xa1e, da je \xc5\xa1lo za najte\xc5\xbejo vojno po punskih vojnah pred dvesto leti. Tiberij je upor dokon\xc4\x8dno zatrl leta 9. To se je zgodilo ravno \xc5\xa1e ob pravem \xc4\x8dasu, ker je istega leta poglavar germanskega plemena Heruskov Arminij uni\xc4\x8dil tri rimske legije Publija Kvintija Vara in bi se po zmagi brez dvoma povezal z Iliri v veliko alianso proti Rimu.\n_START_SECTION_\nPosledice\n_START_PARAGRAPH_\nRimljanom je razen tega, da so med vojno zagre\xc5\xa1ili \xc5\xa1tevilne pokole, uspeli razbiti enotnost ilirskih plemen. Brevke so verjetno administrativno razdelili na Oserijate, Kolapijane in Varcijane. Pripadnike drugih plemen so verjetno prodali v su\xc5\xbeenjstvo ali jih preselili (na primer Azale).'